Viborg FF skriver i dag på deres egen hjemmeside, at Jacob Friis tiltræder som cheftræner i klubben.

Når spillerne i Viborg FF har skelet ud mod sidelinjen, har de siden januar 2021 kunne se Lars Friis stå og lave fagter og komme med taktiske instruktioner. Snart bliver det imidlertid en anden Friis, de kan se stå med taktiktavlen. Viborg FF skriver nemlig på deres egen hjemmeside, at den gamle AaB-kending Jacob Friis tiltræder som ny cheftræner i klubben. Hovedpersonen selv ser frem til den nye udfordring. - Jeg kender Viborg FF som en stolt traditionsklub i dansk fodbold og en klub med mange sympatiske mennesker. Samtidig er det en by, der brænder for fodbold, så alt i alt en meget spændende klub, og jeg glæder mig selvfølgelig til at komme i gang og blive en del af VFF-familien, siger Jacob Friis i en pressemeddelelse. Åbner muligheder for AaB 45-årige Jacob Friis kommer til klubben fra et job i DBU som cheftræner for kvindernes U19-landshold. Tidligere har han i en årrække været ansat i AaB som ungdoms- og assistenttræner, og i perioden fra 2018-2020 var han cheftræner for Superliga-mandskabet. Viborgs nye cheftræner er netop ankommet til holdets træningslejr i Alicante, og her vil han stå i spidsen for holdets træning fra i morgen. Det faktum kan betyde, at AaB pludselig står med bedre kort på hånden, i forhold til at sikre at deres nye cheftræner kan starte tidligere end ventet. Det er blot omkring en uge siden, at AaB meldte ud, at Viborgs gamle træner Lars Friis skulle være ny træner for Aalborg-mandskabet. Dengang lød meldingen, at han skulle tiltræde per 1. august.